Juan Mata

Juan Manuel Mata García (s. 28. huhtikuuta 1988 Burgos, Burgosin maakunta, Espanja) on espanjalainen jalkapalloilija, pelipaikaltaan keskikenttäpelaaja. Hän edustaa Australian A-Leaguessa pelaavaa Melbourne Victorya.
Ura.
Alkuvaiheet.
Mata syntyi Burgosissa, jossa hänen isänsä tuolloin pelasi, mutta hänen perheensä on kotoisin Espanjan itsehallintoalueelta Asturiasta. Hän aloitti jalkapalloilun Masaveussa, josta hän siirtyi Juventud Estadion kautta Real Oviedoon.
Pelattuaan Oviedossa kolme vuotta Mata siirtyi Real Madridin junioreihin 15 vuoden ikäisenä. Viimeisellä kaudellaan Juvenil A -juniorijoukkueessa hän oli voittamassa ikäluokan Espanjan-mestaruutta. Kaudeksi 2006–2007 Mata nostettiin suoraan ohi Real Madridin C-joukkueen B-joukkue Castillaan, joka pelasi Espanjan toiseksi korkeimmalla sarjatasolla Segunda Divisiónissa. Mata teki kauden aikana pelaamassaan 39 ottelussa 10 maalia.
Valencia.
Kesällä 2007 Mata siirtyi viisivuotisella sopimuksella Valenciaan, jossa hän teki ensiesiintymisensä Espanjan korkeimmalla sarjatasolla Primera Divisiónissa 2. syyskuuta 2007 ottelussa Almeríaa vastaan. Alkukaudesta 2007–2008 hän sai vain vähän vastuuta, mutta kauden edetessä hän nousi avauskokoonpanon pelaajaksi. Mata oli suuressa roolissa erityisesti Valencian Copa del Rey -menestyksessä. Hän teki kaksi maalia Barcelonaa vastaan pelatussa välierässä sekä avausmaalin Valencian 3–1-voittoon päättyneessä loppuottelussa Getafea vastaan. Supercopa de Españassa Mata teki maalin entistä seuraansa Real Madridia vastaan, mutta Valencia hävisi yhteistuloksella 6–5.
Kaudella 2008–2009 Mata oli 11 maalillaan David Villan jälkeen Valencian toiseksi paras maalintekijä Espanjan pääsarjassa. Hän pääsi maalintekoon myös Euroopassa tehtyään maalin Rosenborgia vastaan UEFA-cupin lohkovaiheessa. Seuraavalla kaudella hän teki Primera Divisiónissa yhdeksän maalia 35 ottelussa. Eurooppa-liigassa hän teki 12 ottelussa viisi maalia Valencian selviytyessä puolivälieriin. Kaudella 2010–2011 hän pelasi Espanjan pääsarjassa 33 ottelua, joissa teki kahdeksan maalia. Mestarien liigassa hän pelasi seitsemän ottelua, ja teki maalin ottelussa Bursasporia vastaan.
Chelsea.
Kesällä 2011 Mata siirtyi Chelseaan noin 23 miljoonan euron siirtosummalla. Hän teki maalin ensimmäisessä valioliigaottelussaan Norwichia vastaan 27. elokuuta 2011. Hän pelasi tulokaskaudellaan Valioliigassa 34 ottelua, joissa teki kuusi maalia. Mestarien liigassa hän pelasi yhtä vaille kaikissa otteluissa tehden kaksi maalia. Loppuottelussa Bayern Müncheniä vastaan hän epäonnistui rangaistuspotkukilpailussa, mutta Chelsean voitti silti mestaruuden. Hän pelasi samalla kaudella kaikki seitsemän ottelua Chelsean voittaessa FA Cupin, ja teki niissä neljä maalia. 
Kaudella 2012–2013 Mata pelasi Valioliigassa 35 ottelua, joissa teki 11 maalia ja antoi eniten maalisyöttöjä, kaikkiaan 17. Seurajoukkueiden MM-kilpailuissa hän pelasi Chelsean molemmissa otteluissa, finaalin lontoolaiset hävisivät Corinthiansille 0–1. Mestarien liigassa hän pelasi alkulohkossa pudonneen Chelsean kaikki kuusi ottelua. Chelsean kausi jatkui Eurooppa-liigassa, jossa Mata pelasi kahdeksan ottelua. Loppuottelussa Benficaa vastaan hän syötti Chelsean molemmat maalit sen voittaessa 2–1. Seuraavalla kaudella Matan peliaika väheni huomattavasti. Hän pelasi vain kahdessa Chelsean Mestarien liigan alkulohkon ottelussa ja kolmessatoista Chelsean ensimmäisistä 22 valioliigaottelusta. 
Manchester United.
Mata siirtyi tammikuussa 2014 Manchester Unitediin vajaan 45 miljoonan euron siirtosummalla. Hän pelasi loppukauden aikana 15 valioliigaottelua, joissa teki kuusi maalia. Kaudella 2014–2015 hän teki yhdeksän maalia pelaamissaan 33 valioliigaottelussa. Seuraavalla kaudella hän pelasi Unitedin kaikissa 38 valioliigaottelussa, näistä 34 avauskokoonpanossa, ja teki kuusi maalia. FA Cupissa hän pelasi neljä ottelua, ja teki loppuottelussa Crystal Palacea vastaan tasoitusmaalin 1–1. United voitti ottelun jatkoajalla 2–1. Mestarien liigassa hän pelasi viisi ottelua Unitedin pudotessa alkulohkossa. Kauden 2016–2017 avaukseksi hän oli voittamassa FA Community Shieldiä. Hän pelasi kymmenen ottelua Unitedin voittaessa Eurooppa-liigan ja kolme ottelua seuran voittamassa Englannin liigacupissa. Hän pelasi kummankin kilpailun loppuottelussa. Valioliigassa hän teki kuusi maalia pelaamissaan 25 ottelussa. Kaudella 2017–2018 hän pelasi Valioliigassa 28 ottelua, joissa teki kolme maalia. Mestarien liigassa hän oli kentällä kuudesti.
Mata teki kaudella 2018–2019 kolme maalia pelaamissaan 22 valioliigaottelussa. Mestarien liigassa hän pelasi kuusi ottelua ja teki yhden maalin. Kesäkuussa 2019 Mata solmi Unitedin kanssa kahden vuoden jatkosopimuksen, johon sisältyy optio yhdestä lisävuodesta. Kaudella 2019–2020 hän pelasi liigassa 19 ottelua eikä tehnyt maaleja. Eurooppa-liigassa hän pelasi 11 ottelua ja teki kaksi maalia. Kauden 2020–2021 yhdeksässä valioliigaottelussa hän viimeisteli yhden maalin. Mestarien liigassa hän pelasi yhden ottelun. Eurooppa-liigassa hän pelasi viidessä ottelussa, myös tappiollisessa finaalissa, mutta yhteensä vain 31 minuuttia. Kaudella 2021–2022 hän pelasi seitsemän ottelua Valioliigassa ja kolme Mestarien liigassa. 
Galatasaray.
Matan sopimus Manchester Unitedin kanssa päättyi kauden 2021–2022 päätteeksi, ja syyskuussa 2022 hän siirtyi Turkin Superliigaan Galatasarayn riveihin yksivuotisella sopimuksella. Mata pelasi Galatasarayssa 16 sarjaottelua, joissa hän teki kolme maalia ja antoi yhden maalisyötön. Keväällä 2023 Mata voitti Turkin mestaruuden.
Vissel Kobe.
Syyskuussa 2023 Mata teki loppuvuoden mittaisen sopimuksen japanilaisseura Vissel Koben kanssa. Mata pelasi Vissel Kobessa vain yhden ottelun seuran voittaessa Japanin mestaruuden. Hänen sopimustaan ei jatkettu enää kauden jälkeen.
Western Sydney Wanderers.
Syyskuussa 2024 Mata allekirjoitti yksivuotisen sopimuksen australialaisseura Western Sydney Wanderersin kanssa. Kaudella 2024–2025 hän pelasi A-Leaguessa 23 ottelua ja teki yhden maalin.
Melbourne Victory.
Syyskuussa 2025 australialaisseura Melbourne Victory ilmoitti tehneensä Matan kanssa yksivuotisen sopimuksen.
Maajoukkueet.
Mata oli mukana Espanjan alle 19-vuotiaiden maajoukkueessa, joka voitti Euroopan-mestaruuden Puolassa vuonna 2006. Mata onnistui lopputurnauksessa maalinteossa neljästi. Kolme maaleista tuli alkulohkovaiheessa Turkkia vastaan. Iñaki Sáez valmentamaan alle 21-vuotiaiden maajoukkueeseen hän nousi helmikuussa 2007. Kesäkuussa 2007 Mata pelasi nuorten maailmanmestaruuskilpailuissa Kanadassa, jossa Espanja putosi puolivälierissä. Hän pelasi kaikki viisi ottelua Espanjan voittaessa alle 21-vuotiaiden Euroopan-mestaruuden 2011. Hän pelasi alkulohkossa pudonneen Espanjan kaikki kolme ottelua Lontoon olympialaisissa 2012.
Espanjan A-maajoukkueessa Mata debytoi 28. maaliskuuta 2009 MM-karsintaottelussa Turkkia vastaan. Hän kuului joukkueen kokoonpanoon kesän 2009 Maanosaliittojen cupissa. Hän kuului maailmanmestaruuden voittaneeseen Espanjan joukkueeseen MM-kilpailuissa 2010. Hän pelasi kisoissa vain 20 minuuttia alkulohkon ottelussa Hondurasia vastaan. Mata oli mukana voittamassa Euroopan mestaruutta vuonna 2012. Hän pelasi vain loppuottelun viimeiset minuutit ja teki lukemiin 4–0 päättyneen ottelun viimeisen maalin. Vuoden 2013 Maanosaliittojen cupissa hän pelasi neljä ottelua Espanjan hopeajoukkueessa. MM-kilpailuissa 2014 hän pelasi alkulohkossa pudonneen Espanjan joukkueessa 34 minuuttia ottelussa Australiaa vastaan ja teki yhden maalin. Viimeksi hän on pelannut maajoukkueessa marraskuussa 2016.
"Tilastot päivitetty 28. toukokuuta 2022."